CELEX: 32022R0782
Language: bg
Date: 2022-05-18 00:00:00
Title: Регламент за изпълнение (ЕС) 2022/782 на Комисията от 18 май 2022 година за отнемане на одобрението на активното вещество изопиразам в съответствие с Регламент (ЕО) № 1107/2009 на Европейския парламент и на Съвета относно пускането на пазара на продукти за растителна защита, за изменение на Регламент за изпълнение (ЕС) № 540/2011 на Комисията и за отмяна на Регламент за изпълнение (ЕС) № 1037/2012 (текст от значение за ЕИП)

19.5.2022   
               
               
                  BG
               
               
                  Официален вестник на Европейския съюз
               
               
                  L 140/3
               
            
         РЕГЛАМЕНТ ЗА ИЗПЪЛНЕНИЕ (ЕС) 2022/782 НА КОМИСИЯТА
         от 18 май 2022 година
         за отнемане на одобрението на активното вещество изопиразам в съответствие с Регламент (ЕО) № 1107/2009 на Европейския парламент и на Съвета относно пускането на пазара на продукти за растителна защита, за изменение на Регламент за изпълнение (ЕС) № 540/2011 на Комисията и за отмяна на Регламент за изпълнение (ЕС) № 1037/2012
         (текст от значение за ЕИП)
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕО) № 1107/2009 на Европейския парламент и на Съвета от 21 октомври 2009 г. относно пускането на пазара на продукти за растителна защита и за отмяна на директиви 79/117/ЕИО и 91/414/ЕИО на Съвет (1), и по-специално член 21, параграф 3 и член 78, параграф 2 от него,
         като има предвид, че:
         
                     (1)
                  
                  
                     С Регламент за изпълнение (ЕС) № 1037/2012 на Комисията (2) изопиразам беше одобрен като активно вещество в съответствие с Регламент (ЕО) № 1107/2009 и беше включен в част Б от приложението към Регламент за изпълнение (ЕС) № 540/2011 на Комисията (3).
                  
               
                     (2)
                  
                  
                     На 10 декември 2020 г. Комитетът за оценка на риска на Европейската агенция по химикали прие становище (4) в съответствие с член 37, параграф 4 от Регламент (ЕО) № 1272/2008 на Европейския парламент и на Съвета (5), в което стигна до заключението, че изопиразам отговаря на критериите, за да бъде класифициран като токсичен за репродукцията от категория 1B и като канцерогенен от категория 2.
                  
               
                     (3)
                  
                  
                     Впоследствие с Делегиран регламент (ЕС) 2022/692 на Комисията (6) беше изменено приложение VI към Регламент (ЕО) № 1272/2008 и изопиразамът беше класифициран като токсичен за репродукцията от категория 1B.
                  
               
                     (4)
                  
                  
                     Съгласно точка 3.6.4 от приложение II към Регламент (ЕО) № 1107/2009 активно вещество се одобрява само ако не е класифицирано или не трябва да бъде класифицирано в съответствие с разпоредбите на Регламент (ЕО) № 1272/2008 като токсично за репродукцията от категория 1B, освен ако експозицията на хората на това вещество в продукт за растителна защита при предлаганите реалистични условия на употреба е незначителнo ниска.
                  
               
                     (5)
                  
                  
                     За представителните видове употреба на изопиразам остатъчните вещества от изопиразам върху храните и фуражите превишават стойността по подразбиране по смисъла на член 18, параграф 1, буква б) от Регламент (ЕО) № 396/2005 на Европейския парламент и на Съвета (7), поради което условието за незначително ниска експозиция не е изпълнено по отношение на експозицията чрез храната.
                  
               
                     (6)
                  
                  
                     Следователно изопиразам вече не отговаря на критерия за одобрение, определен в точка 3.6.4 от приложение II към Регламент (ЕО) № 1107/2009.
                  
               
                     (7)
                  
                  
                     В съответствие с член 21, параграф 1 от Регламент (ЕО) № 1107/2009 Комисията информира държавите членки, Европейския орган за безопасност на храните и заявителя, че счита, че критерият за одобрение, определен в точка 3.6.4 от приложение II към Регламент (ЕО) № 1107/2009, вече не може да бъде изпълнен, тъй като изопиразам отговаря на критериите за класифициране като токсичен за репродукцията от категория 1B, и прикани заявителя да представи своите коментари.
                  
               
                     (8)
                  
                  
                     Заявителят не предостави информация, доказваща незначително ниска експозиция, нито доказателства, че са изпълнени условията на член 4, параграф 7 от Регламент (ЕО) № 1107/2009 по отношение на веществата, необходими за контрол на сериозна опасност за здравето на растенията, която не може да бъде овладяна с други налични средства.
                  
               
                     (9)
                  
                  
                     В резултат на това е целесъобразно одобрението на веществото изопиразам да бъде отнето.
                  
               
                     (10)
                  
                  
                     Поради това приложението към Регламент за изпълнение (ЕС) № 540/2011 следва да бъде съответно изменено, а Регламент за изпълнение (ЕС) № 1037/2012 следва да бъде отменен.
                  
               
                     (11)
                  
                  
                     На държавите членки следва да се предостави достатъчно време да отнемат разрешенията за продукти за растителна защита, съдържащи изопиразам.
                  
               
                     (12)
                  
                  
                     За продуктите за растителна защита, съдържащи изопиразам, за които държавите членки предоставят гратисен период в съответствие с член 46 от Регламент (ЕО) № 1107/2009, този период следва да бъде възможно най-кратък и да изтича не по-късно от 6 месеца след влизането в сила на настоящия регламент.
                  
               
                     (13)
                  
                  
                     Настоящият регламент не възпрепятства подаването на ново заявление за одобрение на изопиразам в съответствие с член 7 от Регламент (ЕО) № 1107/2009.
                  
               
                     (14)
                  
                  
                     Мерките, предвидени в настоящия регламент, са в съответствие със становището на Постоянния комитет по растенията, животните, храните и фуражите,
                  
               ПРИЕ НАСТОЯЩИЯ РЕГЛАМЕНТ:
         
            Член 1
            Отнемане на одобрението
            Одобрението на активното вещество изопиразам се отнема.
         
         
            Член 2
            Изменение на Регламент за изпълнение (ЕС) № 540/2011
            В част Б от приложението към Регламент за изпълнение (ЕС) № 540/2011 ред № 27 относно изопиразам се заличава.
         
         
            Член 3
            Преходни мерки
            Държавите членки отнемат разрешенията за продукти за растителна защита, съдържащи изопиразам като активно вещество, не по-късно от 8 септември 2022 г.
         
         
            Член 4
            Гратисен период
            Всеки гратисен период, предоставен от държавите членки в съответствие с член 46 от Регламент (ЕО) № 1107/2009 изтича не по-късно от 8 декември 2022 г.
         
         
            Член 5
            Отмяна
            Регламент за изпълнение (ЕС) № 1037/2012 се отменя.
         
         
            Член 6
            Влизане в сила
            Настоящият регламент влиза в сила на двадесетия ден след деня на публикуването му в Официален вестник на Европейския съюз.
         
         
            Настоящият регламент е задължителен в своята цялост и се прилага пряко във всички държави членки.
            Съставено в Брюксел на 18 май 2022 година.
            
               
                  За Комисията
               
               
                  Председател
               
               Ursula VON DER LEYEN
            
         
         
            (1)  ОВ L 309, 24.11.2009 г., стр. 1.
         
            (2)  Регламент за изпълнение (ЕС) № 1037/2012 на Комисията от 7 ноември 2012 г. за одобряване на активното вещество изопиразам в съответствие с Регламент (ЕО) № 1107/2009 на Европейския парламент и на Съвета относно пускането на пазара на продукти за растителна защита и за изменение на приложението към Регламент за изпълнение (ЕС) № 540/2011 на Комисията (ОВ L 308, 8.11.2012 г., стр. 15).
         
            (3)  Регламент за изпълнение (ЕС) № 540/2011 на Комисията от 25 май 2011 г. за прилагане на Регламент (ЕО) № 1107/2009 на Европейския парламент и на Съвета по отношение на списъка на одобрените активни вещества (ОВ L 153, 11.6.2011 г., стр. 1).
         
            (4)  Комитет за оценка на риска, Становище, в което се предлага хармонизирано класифициране и етикетиране на равнището на ЕС на реакционна маса от 3-(дифлуорометил)-1-метил-N-[(1RS,4SR,9RS)-1,2,3,4-тетрахидро-9-изопропил-1,4-метанонафтален-5-ил]пиразол-4-карбоксамид и 3-(дифлуорометил)-1-метил-N-[(1RS,4SR,9SR)-1,2,3,4-тетрахидро-9-изопропил-1,4-метанонафтален-5-ил]пиразол-4-карбоксамид [относително съдържание >78% син-изомери <15% анти-изомери]; изопиразам. ЕО номер: - CAS номер: 881685-58-1 CLH-O-0000006915-65-01/F, прието на 10 декември 2020 г.
         
            (5)  Регламент (ЕО) № 1272/2008 на Европейския парламент и на Съвета от 16 декември 2008 г. относно класифицирането, етикетирането и опаковането на вещества и смеси, за изменение и за отмяна на директиви 67/548/ЕИО и 1999/45/ЕО и за изменение на Регламент (ЕО) № 1907/2006 (ОВ L 353, 31.12.2008 г., стр. 1).
         
            (6)  Делегиран регламент (ЕС) 2022/692 на Комисията от 16 февруари 2022 г. за изменение с цел адаптиране към научно-техническия прогрес на Регламент (ЕО) № 1272/2008 на Европейския парламент и на Съвета относно класифицирането, етикетирането и опаковането на вещества и смеси (ОВ L 129, 3.5.2022 г., стр. 1).
         
            (7)  Регламент (ЕО) № 396/2005 на Европейския парламент и на Съвета от 23 февруари 2005 г. относно максимално допустимите граници на остатъчни вещества от пестициди във и върху храни или фуражи от растителен или животински произход и за изменение на Директива 91/414/ЕИО на Съвета (ОВ L 70, 16.3.2005 г., стр. 1).